Simon Emil Ammitzbøll (LA), 2010-06-22:
Jeg skal starte med at sige, at Liberal Alliance ikke er en del af den aftale om genopretningspakken, som regeringen har lavet med Dansk Folkeparti, men at vi tager stilling til lovforslagene sag for sag.
Det gør vi så også i det her tilfælde i forhold til L 224, som det nok ikke overrasker mange at vi stemmer for, hvilket nemlig allerede er fremgået af den debat, vi har haft tidligere i løbet af dagen.
Det er sådan, at det her jo bare er et lille, fint forslag, som er en del af den dagpengereform, der i øvrigt bliver gennemført, og som er et klart ønske, vi har haft fra Liberal Alliances side.
Vi fremsatte jo selv forslag tidligere i foråret om, at der skulle gennemføres en dagpengereform, men det var der ikke tilslutning til i Folketinget ved afstemningen i maj måned.
Men vi er jo altid glade for, at folk bliver klogere – også i denne sag.
Vi ville gerne have, at man lavede en klarere politik for at få vækst og velstand i det danske samfund.
Allerhelst ville vi have, at man fortsatte med arbejdsmarkedsreformerne og dermed afskaffede efterlønnen.
Det ville være noget, der virkelig kunne rokke ved det.
Det ville vi gerne kombinere med at få antallet af offentligt ansatte ned på det niveau, man havde under Poul Nyrup Rasmussen som statsminister.
Vi ville gerne have, at kommunerne udliciterede noget mere.
Vi ville gerne have en lavere selskabsskat og en lavere personskat og på den måde sørge for, at der ville blive mere initiativ, mere vækst, flere arbejdspladser og dermed mere velstand i det danske samfund.
Det kan jeg forstå at oppositionen har meget imod.
Selv om jeg ved, at der er nogle af oppositionspolitikerne, der ikke mener, at man må tale om deres 12-minutters-plan, vil jeg alligevel gøre det lidt.
For når man siger, at folk skal arbejde 12 minutter mere, uden at fortælle hvordan, svarer det jo bare til at sige, at vi alle sammen skal have det bedre, men ikke komme med nogen forslag til hvordan.
Altså, det er jo meget let; vi synes også, folk skal arbejde mere, og vi kommer så med forslag til, hvordan man henholdsvis lokker dem til det og presser dem til det for at få resultater i virkeligheden.
Så synes vi, at man generelt i Danmark burde have langt, langt mere fokus på, hvordan vi bliver et rigt samfund, også i fremtiden.
Vi ryger lige så langsomt ned ad rangstigen over verdens rigeste lande, fordi vi ikke fører en konsekvent vækstpolitik i det her land.
Og hvem går det ud over, når man ikke har nok vækst?
Dem, det går ud over, er de dårligst stillede i vores samfund, når man har det, som oppositionen åbenbart vil have – en voodooøkonomi, som det må siges at være, når man bare siger 12 minutter, og så er alting godt.
Sandheden er jo, at hvis man gennemfører oppositionens politik, vil der komme lavere vækst, færre arbejdspladser, mindre velstand, og det vil især ramme de dårligst stillede grupper i det danske samfund.
Endelig skal jeg jo sige, at Liberal Alliance også gør noget konkret netop for at hjælpe folk ud af arbejdsløshed, og derfor har vi lavet en aftale i forhold til de langtidsledige sammen med regeringen, Dansk Folkeparti og Det Radikale Venstre.
Så synes jeg bare afslutningsvis, det er på sin plads at skose de såkaldte arbejderpartier i Folketinget lidt.
Arbejderpartier burde kere sig om at skabe arbejdspladser, sådan at danske arbejdere også er arbejdere og ikke understøttelsesmodtagere, men det er, som om man går mest op i, hvordan folk skal have det, når de ikke har et arbejde, i stedet for at sørge for, at de kunne få et arbejde.
Vi støtter det her lille, fine lovforslag.